**Ministru kabineta noteikumu “Augstas gatavības pašvaldību investīciju projektu pieteikšanas, izskatīšanas un finansēšanas kārtība” projekta sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta (turpmāk – MK) noteikumu projekta “Augstas gatavības pašvaldību investīciju projektu pieteikšanas, izskatīšanas un finansēšanas kārtība” (turpmāk – noteikumu projekts) mērķis ir noteikt augstas gatavības pašvaldību investīciju projektu, kas sekmē administratīvi teritoriālās reformas mērķu sasniegšanu un uzlabo pakalpojumu pieejamību un kvalitāti iedzīvotājiem, pieteikšanas nosacījumus valsts līdzfinansējuma saņemšanai, kā arī kārtību investīciju projektu izskatīšanai un finansējuma piešķiršanai.Noteikumu projekts stājas spēkā Oficiālo publikāciju un tiesiskās informācijas likuma 7. panta otrajā daļā noteiktajā kārtībā.  |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Covid-19 infekcijas izplatības seku pārvarēšanas likuma 24.2 pants. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Straujas Covid-19 infekcijas (turpmāk – Covid -19) izplatības dēļ visā pasaulē 2020. gada marta sākumā arī Latvijā bija novērojami pirmie saslimšanas gadījumi ar šo vīrusu. Ņemot vērā, ka Pasaules Veselības organizācija 2020. gada 11. martā paziņoja, ka Covid-19 izplatība sasniegusi globālas pandēmijas apmērus, lai ierobežotu Covid -19 izplatību Latvijā, MK 2020. gada 12.martā izsludināja ārkārtējo situāciju, kas tika pagarināta līdz jūnijam. Ņemot vērā saslimstības otro uzliesmojumu 2020. gada rudenī un strauji pieaugušo inficēto skaitu, MK 2020. gada 6. novembrī atkārtoti izsludināja ārkārtējo situāciju valstī.Lai ierobežotu Covid -19 izplatību, Latvijas valdība īstenoja dažādus piesardzības pasākumus, piemēram, sociālā/fiziskā distancēšanās sabiedriskās vietās, pulcēšanās aizliegums, pasākumu atcelšana vai pārcelšana uz vēlāku laiku u.tml.Latvijas valdības ieviestie drošības pasākumi un ierobežojumi, kā arī pasākumi, ko īsteno citas valstis Covid-19 izplatības ierobežošanai, negatīvi ietekmējuši Latvijas tautsaimniecības attīstību: strauji samazinājies pieprasījums eksporta tirgos pēc Latvijā saražotajām precēm un pakalpojumiem, notiek pārrāvumi starptautiskajās piegāžu ķēdēs, novērojams straujš transporta un pasažieru pārvadājumu pakalpojumu apjoma kritums, kā arī iekšzemes pieprasījuma kritums. Rezultātā daudzi uzņēmumi ir spiesti sašaurināt ražošanu un pakalpojumu sniegšanu vai sliktākajā gadījumā pārtraukt savu darbību, atlaižot savus darbiniekus. Tas viss kopumā ir nelabvēlīgi ietekmējis gan publisko finanšu stāvokli, jo samazinās nodokļu ieņēmumi un parādās nepieciešamība palielināt valsts atbalstu un sociālos pabalstus, gan situāciju darba tirgū, jo pieaug bezdarbs un samazinās mājsaimniecību rīcībā esošie ienākumi, gan iedzīvotāju dzīves kvalitāte kopumā. Ārkārtējās situācijas ietekme būs izjūtama arī pēc ārkārtējās situācijas beigām, jo daudziem noteiktajiem ierobežojumiem ir ietekme ilgākā laika periodā[[1]](#footnote-2).Tā kā pašvaldības var sniegt nozīmīgu ieguldījumu ekonomiskās situācijas uzlabošanā pēc Covid-19 izraisītās ekonomikas lejupslīdes, lai stimulētu ekonomiku valstī, būtiska ir pašvaldību iecerēto investīciju projektu realizācija, kas dod darbu uzņēmējiem un uzlabo dzīves vidi, sniedz nodarbinātības un pakalpojumu saņemšanas iespējas iedzīvotājiem. Līdz ar to valdības atbalsts grantu veidā Covid -19 izraisītajā krīzes situācijā ir nepieciešams arī pašvaldībām.Saeima 2021.gada 18.martā 2. galīgajā lasījumā ir atbalstījusi grozījumus Covid-19 infekcijas izplatības seku pārvarēšanas likumā (Nr.973/Lp13), papildinot to ar 24.2 pantu, nosakot, ka Covid-19 radīto seku mazināšanai reģionālā līmenī un administratīvi teritoriālās reformas mērķu sasniegšanai pašvaldības var izstrādāt augstas gatavības investīciju projektus un pretendēt uz valsts līdzfinansējuma saņemšanu. Augstas gatavības pašvaldību investīciju projektu pieteikšanas nosacījumus valsts līdzfinansējuma saņemšanai, kā arī investīciju projektu izskatīšanas un finansējuma piešķiršanas kārtību nosaka Ministru kabinets.Ministru kabinets 2021.gada 18.marta sēdē (prot.Nr.28, 42.§) ir atbalstījis Finanšu ministrijas informatīvo ziņojumu “Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu”, kurā Vides aizsardzības un reģionālās attīstības ministrijai (turpmāk – VARAM) paredzētais valsts budžeta finansējums augstas gatavības pašvaldību investīciju projektu atlasei ir ne vairāk kā 54 300 000 *euro*, no tā 2021. gadā ne vairāk kā 27 150 000 *euro* apmērā un 2022.gadā ne vairāk kā 27 150 000 *euro* apmērā. Tāpat arī informatīvajā ziņojumā ir noteikts, ka šī finansējuma ietvaros VARAM jāparedz finansējums Rīgas Austrumu maģistrāles posma otrai kārtai.Attiecīgi VARAM ir sagatavojusi noteikumu projektu “Augstas gatavības pašvaldību investīciju projektu pieteikšanas, izskatīšanas un finansēšanas kārtība”.Noteikumu projekts izstrādāts, lai noteiktu pašvaldību prioritāro projektu (turpmāk – atbalsta pasākums) pieteikšanas, izskatīšanas un finansēšanas kārtību.Noteikumu projekts paredz, ka pašvaldības atbalsta pasākumam varēs pieteikties vienā kārtā un pieteiktajiem projektiem ir jāatbilst vismaz vienam no sekojošiem mērķiem: 1) pašvaldības pakalpojumu infrastruktūras attīstībai (noteikumu projekta 3.1.1. apakšpunkts), uzlabojot pakalpojumu kvalitāti un pieejamību iedzīvotājiem; 2) Rīgas Austrumu maģistrāles posma otrai kārtai (noteikumu projekta 3.1.2. apakšpunkts). Pašvaldības pieteikumus varēs iesniegt līdz 2021. gada 14.maijam.Noteikumu projekta 3. punktā ir noteikti kritēriji, kas pašvaldībām jāievēro, iesniedzot investīciju projektus.Ar noteikumu projekta 3. punktu ir paredzēts, ka pašvaldībām ir jānodrošina līdzfinansējums, kas ik gadu ir ne mazāk kā 15 procentu no pašvaldības kopējām investīciju projekta izmaksām attiecīgajam gadam plānotā ieguldījumu apjoma, kā arī ir noteikta viena investīciju projekta valsts budžeta finansējuma apmērs, nodrošinot ne mazāk kā 50% valsts budžeta finansējuma izmantošanu līdz 2021. gada 31. decembrim. Projektiem, kas pieteikti pašvaldību pakalpojumu infrastruktūras attīstībai, uzlabojot pakalpojumu kvalitāti un pieejamību iedzīvotājiem, valsts budžeta finansējums ir ne mazāk kā 500 000 *euro* un ne vairāk kā 3 000 000 *euro* vienam projektam un ne vairāk kā 3 000 000 *euro* vienai pašvaldībai. Bet projektam, kas pieteikts Rīgas Austrumu maģistrāles posma izbūves otrai kārtai, valsts budžeta finansējums ir ne vairāk kā 27 150 000 *euro* un ir saņemts pozitīvs Satiksmes ministrijas atzinums, kas apliecina projekta nepieciešamību un ilgtspēju.Noteikumu projekta 3.punktā noteikts, ka investīciju projektam jābūt budžetu investīcijām Likuma par budžeta un finanšu vadību izpratnē. Tas nozīmē, ka investīciju projektam valsts budžeta investīcijas ir budžetu izdevumi pamatkapitāla veidošanai, kuru rezultātā tiek radīts jauns pamatlīdzeklis, ieguldījuma īpašums vai nemateriālais ieguldījums vai kuri uzlabo attiecīgā pamatlīdzekļa, ieguldījuma īpašuma vai nemateriālā ieguldījuma stāvokli (aktīva pārbūve, restaurācija vai atjaunošana) tā lietderīgās lietošanas laikā vai būtiski maina esošā aktīva īpašības, salīdzinot ar tā iepriekšējiem rādītājiem.Noteikumu projekta 4. punktā ir noteikts, ka pašvaldība iesniedz investīciju projektu, aizpildot noteikumu projekta pielikumu un norāda papildus investīciju projekta īstenošanas, plānoto pasākumu un to izmaksu ekonomisko un ilgtspējas pamatojumu. Izmaksu ekonomiskajam pamatojumam var tikt izmantota līdzšinējā pieredze, vērtējot valsts aizdevumus pašvaldībām Covid-19 izraisītās krīzes seku mazināšanai un novēršanai, atbilstoši 2021.gada 11.februāra Ministru kabineta noteikumiem 104 “Noteikumi par kritērijiem un kārtību, kādā tiek izvērtēti un izsniegti valsts aizdevumi pašvaldībām Cocid-19 izraistītās krīzes seku mazināšanai un novēršanai”.Ar noteikumu projekta 5. punktu tiek noteikta kārtība investīciju projektu izvērtēšanai, kā arī ar šo punktu projektu izvērtēšana tiek deleģēta VARAM speciāli izveidotai komisijai (turpmāk – vērtēšanas komisija). Noteikumu projekta 5.puntā ir noteikts, ka, gadījumā, ja atbalsts pašvaldībām ir kvalificējams kā komercdarbības atbalsts, tad VARAM informē pašvaldību par komercdarbības atbalsta kontroles normu piemērošanu atbalsta saderības nodrošināšanai ar Eiropas Savienības iekšējo tirgu. VARAM arī nodrošina komercdarbības atbalsta regulējuma procesuālo nosacījumu ievērošanu, t.sk. nepieciešamības gadījumā kopsavilkuma informācijas iesniegšanu Eiropas Komisijā, ja komercdarbības atbalsts tiek sniegts, piemērojot Komisijas 2014. gada 17. jūnija Regulu (ES) Nr. [651/2014](http://eur-lex.europa.eu/eli/reg/2014/651/oj/?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu.Noteikumu projekta 6. punktā ir noteikts, ka VARAM komisijas uzdevumā ir tiesīga pieprasīt pašvaldībām iesniegt precizējumus vai papildus informāciju par projekta pieteikumu, norādot informācijas iesniegšanas termiņu.Noteikumu projekta 7. punktā ir noteikts, kuriem investīciju projektiem tiek piešķirts finansējums, ja pieejamais valsts budžeta finansējums ir mazāks nekā atbalstāmo investīciju projektu pieprasītais valsts budžeta finansējuma apjoms.Noteikumu projekta 8. punktā ir noteikts, ka VARAM pēc investīciju projektu izvērtēšanas iesniedz Ministru kabinetam sarakstu ar atbalstāmiem pašvaldību investīciju projektiem. Noteikumu projekta 9. punktā noteikts, kā Valsts reģionālās attīstības aģentūra (turpmāk - VRAA) noslēgs vienošanos ar pašvaldībām par atbalsta pasākuma finansējuma izmaksu un noteikta kārtība, kādā VRAA šo finansējumu izmaksās. Ar minēto punktu tiek noteikts, ka VRAA ir pienākums reizi ceturksnī apkopot un izvērtēt pašvaldību iesniegtos pārskatus par investīciju projektu īstenošanu un sniegt pārskatu VARAM par investīciju projektu īstenošanu un valsts budžeta finansējuma izmantošanu. Tāpat VRAA ir pienākums nodrošināt pašvaldību investīciju projektu uzraudzību atbilstoši vienošanās iekļautajai informācijai par komercdarbības atbalsta nosacījumu ievērošanu, t.sk. nodrošināt nelikumīga komercdarbības atbalsta atgūšanu kopā ar procentiem. Ja īstenotajos projektos pašvaldībām būs jāveic neatbilstoši izmantoto valsts budžeta finansējuma atmaksa, atmaksas grafiks tiks ietverts VRAA pieprasījumā.Noteikumu projekta 10. punktā ir noteikta kārtība, kādā pašvaldība paraksta vienošanos par valsts budžeta finansējuma saņemšanu un nosacījumu, ka ne vēlāk kā līdz 2021.gada 1.augustam jānodrošina investīciju projektam iepirkumu līgumu noslēgšana. Tāpat 10.punktā paredzēta kārtībā kādā pašvaldībai jāsniedz atskaites par piešķirto atbalsta pasākuma finanšu izlietošanu un finansējuma atmaksas nosacījumi, ja piešķirtais finansējums ir izlietots neatbilstoši investīciju projektā paredzētajam un tā izlietojums neatbilst noteikumu projektā noteiktajiem kritērijiem. |
| 3. | Projekta izstrādē iesaistītās institūcijas un publiskas personas kapitālsabiedrības | VRAA, Finanšu ministrija. |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Pašvaldības. Sekundārā mērķa grupa ir pašvaldību iedzīvotāji. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskā regulējuma ietekme uz tautsaimniecību būs pozitīva, jo pašvaldības varēs saņemt finansējumu 2021. gadā un uzsākt investīciju projektu īstenošanu, līdz ar to radot jaunas darba vietas un pienesumu valsts un pašvaldību budžetiem. Administratīvais slogs atbalsta pasākuma īstenošanā iesaistītajām pusēm nepalielināsies, jo paredzamās darbības jāveic esošo uzdevumu ietvaros. |
| 3. | Administratīvo izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz administratīvajām izmaksām (naudas izteiksmē). Pašvaldību projektu pieteikumu vērtēšana tiks nodrošināta esošā budžeta ietvaros. |
| 4. | Atbilstības izmaksu monetārs novērtējums | Noteikumu projektā ietvertajam tiesiskajam regulējumam nav ietekmes uz atbilstības izmaksām (naudas izteiksmē). Pašvaldību projektu pieteikumu vērtēšana tiks nodrošināta esošā budžeta ietvaros. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Rādītāji | 2021. gads | Turpmākie trīs gadi (*euro*) |
| 2022. gads | 2023. gads | 2024. gads |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2023. gadam | izmaiņas, salīdzinot ar vidēja termiņa budžeta ietvaru 2023. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 0 | 0 | 0 | 0 | 0 | 0 | 0 |
| 1.1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 0 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 0 | 31 941 176 | 0 | 31 941 176 | 0 | Nav precīzi aprēķināms | Nav precīzi aprēķināms |
| 2.1. valsts pamatbudžets | 0 | 27 150 000 | 0 | 27 150 000 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 4 791 176 | 0 | 4 791 176 | 0 | Nav precīzi aprēķināms | Nav precīzi aprēķināms |
| 3. Finansiālā ietekme | 0 | 31 941 176 | 0 | 31 941 176 | 0 | Nav precīzi aprēķināms | Nav precīzi aprēķināms |
| 3.1. valsts pamatbudžets | 0 | 27 150 000 | 0 | 27 150 000 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 4 791 176 | 0 | 4 791 176 | 0 | Nav precīzi aprēķināms | Nav precīzi aprēķināms |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 27 150 000 | 0 | 0 | 0 | 0 | 0 |
| 5. Precizēta finansiālā ietekme | X | 4 791 176 | X | 31 941 176 | X | Nav precīzi aprēķināms | Nav precīzi aprēķināms |
| 5.1. valsts pamatbudžets | 0 | 27 150 000 | 0 | 0 |
| 5.2. speciālais budžets | 0 | 0 | 0 | 0 |
| 5.3. pašvaldību budžets | 4 791 176 | 4 791 176 | Nav precīzi aprēķināms | Nav precīzi aprēķināms |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | Atbilstoši Ministru kabineta 2021.gada 18.marta sēdē (prot.Nr.28, 42.§) atbalstītajam informatīvajam ziņojumam “Par augstas gatavības projektiem, kas saistīti ar Covid-19 krīzes pārvarēšanu un ekonomikas atlabšanu” VARAM īstenojamiem pasākumiem pieejams valsts budžeta finansējums līdz 54 300 000 *euro* apmērā pašvaldību augstas gatavības pakāpes investīciju projektiem, kas īstenojami atbilstoši Ministru kabineta noteiktajai kārtībai par nosacījumiem augstas gatavības pašvaldību investīciju projektu pieteikšanai valsts līdzfinansējuma saņemšanai, par investīciju projektu izskatīšanu un finansējuma piešķiršanu, kā arī nepieciešamo finansējumu Rīgas Austrumu maģistrāles posma otrās kārtai, no tiem 2021.gadam 27 150 000 euro un 2022.gadam 27 150 000 euro.Ņemot vērā minēto, ietekme uz valsts budžetu 2021. un 2022.gadam norādīta maksimāli iespējamā apmērā, savukārt ietekme uz pašvaldību budžetu aprēķināta kā 15 % nodrošināmais līdzfinansējums, ko kā kritēriju paredz noteikumu projekta 3.8.apakšpunkts.Turpmākajos gados ietekme uz pašvaldību budžetiem saistīta ar projektu rezultātu uzturēšanu un tā nav precīzi aprēķināma. |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Nav. |
| 8. Cita informācija | Finansējums investīciju projektiem tiks nodrošināts saskaņā ar Covid-19 infekcijas izplatības seku pārvarēšanas likuma 24.2 pantu un Ministru kabineta 2021.gada 18.marta sēdes lēmumu (prot.Nr.28 42.§ 10.punkts), kas paredz, ka īstenojamie pasākumi 2021.gadā tiek finansēti no valsts budžeta programmas “Līdzekļi neparedzētiem gadījumiem”, savukārt 2022.gadā nepieciešamais finansējums tiek iekļauts, gatavojot 2022.gada valsts budžeta projektu.VARAM atbilstoši Ministru kabineta 2021.gada 18.marta sēdes lēmumam (prot.Nr.28, 42.§ 12. un 13.punks) pēc atbalstāmo projektu apstiprināšanas Ministru kabinetā:* sagatavos Ministru kabineta rīkojuma projektu par līdzekļu piešķiršanu no valsts budžeta programmas “Līdzekļi neparedzētiem gadījumiem” 2021.gadam, nepārsniedzot 2021.gadam maksimāli noteikto VARAM finansējumu;
* iesniegs Finanšu ministrijā priekšlikumus finansējuma apmēram 2022.gadam sadalījumam pa programmām/apakšprogrammām atbilstoši faktiski nepieciešamajam apmēram, ņemot vērā apstiprināto projektu sarakstu, nepārsniedzot 2022.gadam maksimāli noteikto VARAM finansējumu.
 |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |

|  |  |  |
| --- | --- | --- |
| 1. | Saistības pret Eiropas Savienību | Noteikumu projekta 5.2.apakšpunkts:Vides aizsardzības un reģionālās attīstības ministrija kā atbalsta sniedzējs nodrošina komercdarbības atbalsta regulējuma procesuālo nosacījuma ievērošanu, t.sk. nepieciešamības gadījumā kopsavilkuma informācijas iesniegšanu Eiropas Komisijā, ja komercdarbības atbalsts tiek sniegts, piemērojot Komisijas 2014. gada 17. jūnija Regulu (ES) Nr. [651/2014](http://eur-lex.europa.eu/eli/reg/2014/651/oj/?locale=LV), ar ko noteiktas atbalsta kategorijas atzīst par saderīgām ar iekšējo tirgu, piemērojot Līguma 107. un 108. pantu.Noteikumu projekta 5.2. apakšpunkts tiek piemērots, ja atbalsts pašvaldības investīciju projekta ietvaros ir kvalificējams kā komercdarbības atbalsts. |
| 2. | Citas starptautiskās saistības | Noteikumu projekts šo jomu neskar. |
| 3. | Cita informācija | Nav. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Pasākumi nav plānoti, ņemot vērā, ka noteikumu projekts tiešā veidā skar pašvaldības, bet pašvaldību iedzīvotājus – pastarpināti (kā labuma guvējus no īstenojamiem projektiem). |
| 2. | Sabiedrības līdzdalība projekta izstrādē | Nav attiecināms. |
| 3. | Sabiedrības līdzdalības rezultāti | Nav attiecināms. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | VARAM, VRAA, pašvaldības. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija. |
| 3. | Cita informācija | Nav |

Vides aizsardzības un

reģionālās attīstības ministrs A. T. Plešs

Vecozola 66016786

alise.vecozola@varam.gov.lv

1. Progresa ziņojums par Latvijas nacionālās reformu programmas "Eiropa 2020" stratēģijas kontekstā īstenošanu [↑](#footnote-ref-2)